На основу чл. 99. став 1. тачка 1) и става 3., чл. 109. и чл. 119. став 1 тачка 1) а у вези са чл. 83. став 9. и 10. Закона о основама система образовања и васпитања („Сл. Гласник РС“, бр. 88/2017, 27/2018-др.закони, 10/2019, 6/2020, 129/2021, 92/2023) и на основу Смерница за употребу мобилног телефона, електронског уређаја и другог средства у доуниверзитетском образовању 2023 које је донео Завод за вредновање квалитета образовања и васпитања, Школски одбор ОШ „Јанко Веселиновић“ Шабац, на седници одржаној дана 25.04.2024. године доноси

**ПРАВИЛНИК**

**о употреби мобилног телефона, електронског уређаја и другог средства**

**Члан 1.**

Правилником о употреби мобилног телефона, електронског уређаја и другог средства у Школи (даље: Правилник) уређује се област употребе мобилних телефона, електронских уређаја и других средстaва током трајања школских часова, током времена када ученици обављају школске активности унутар и ван школе (укључујући посете, излете, екскурзије, наставу у природи и хибридну наставу), правни основ за доношење Правилника, лични дигитални уређаји ученика као наставно средство, одговорност за личне дигиталне уређаје, чување личних дигиталних уређаја, изузеци од правила, неприкладна употреба, праћење примене интерне политике и Правилника о употреби мобилног телефона, електронског уређаја и другог средства, као и друга питања утврђена Законом и Правилима понашања у школи.

**Члан 2.**

Циљ доношења Правилника у складу са поменутим смерницама је да се смање ризици који се јављају услед прекомерне и неадекватне изложености дигиталним садржајима, осигура добробит ученика и унапреди квалитет њиховог образовања.

**Члан 3.**

Поједини појмови, у смислу овог Правилника, имају следеће значење:

1) **Дигитална компетенција** представља скуп знања, вештина, ставова и вредности које омогућавају самостално и безбедно коришћење дигиталне технологије у различитим контекстима (комуникација, учење, активно учешће у друштву, итд.). Дигитална компетенција је сложена, надограђује се на сет постојећих компетенција (језичка, математичка). Такође, не може се свести на овладавање техничким аспектима коришћења дигиталних уређаја већ укључује и когнитивне и социо-емоционалне вештине.

2) **Дигитални уређај** означава рачунар, лаптоп, таблет, паметни мобилни телефон, технологију која се може носити (као што су паметни сатови и слушалице) и друге уређаје који могу да примају, чувају, обрађују и деле дигиталне информације и да се повежу са апликацијама, веб локацијама и другим онлајн услугама. Овај термин односи се на мобилни телефон, електронски уређај и друго средство.

3) **Лични дигитални уређај ученика** означава било који дигитални уређај унесен у школу који је у власништву ученика (или његове породице).

4) **Хибридна настава** представља флексибилан приступ организацији наставе који подразумева комбиновање непосредног рада у школи и онлајн наставе. За време хибридне наставе није обавезно да наставници и ученици током читавог трајања образовно-васпитног рада буду у непосредном контакту, већ се њихов удео планира у односу на дати контекст (нпр. природу предмета, потребе и узрасне карактеристике ученика и сл.).

5) **Систем за управљање учењем** је специјализовани софтвер који се користи за планирање и реализацију активног наставног процеса у онлајн окружењу, у коме је обезбеђена интеракција свих актера, као и услови за процену ученичких постигнућа.

**Члан 4.**

Ученицима школе одобрава се примена дигиталних уређаја у форми планираног, континуираног и интегрисаног скупа образовних активности којима управља наставник.

Употребом мобилног телефона, електронског уређаја и другог средства у школи, у складу са овим Правилником, омогућава се креирање безбедног образовно-васпитног окружења, без негативних утицаја насталих услед неодговарајуће употребе дигиталних уређаја у школи (нпр. дигитално насиље, изложеност штетном садржају и инцидентне ситуације проузроковане употребом дигиталних уређаја).

Коришћењем уређаја у складу са ставом 1. овог члана доприноси се изградњи дигиталних компетенција као међупредметних или трансверзалних компетенција.

**Начин употребе мобилног телефона, електронског уређаја и другог средства**

**Члан 5.**

Школа обезбеђује сваком ученику неопходне дигиталне уређаје потребне за едукативне сврхе и реализацију наставе у складу са потребама конкретног предмета и по налогу предметног наставника.

Дигитални уређаји школе користе се на начин и по инструкцијама предметног наставника и исти се након употребе одлажу на начин и правилима које утврди предметни наставник.

Уколико школа нема довољно дигиталних уређаја неопходних за спровођење непосредне наставе, предметни наставник ће одређеном броју ученика дозволити коришћење личног дигиталног уређаја за конкретни наставни процес и искључиво на начин који има позитиван утицај на постигнућа ученика.

У случају коришћења дигиталноих уређаја у току непосредне наставе или у случају хибридне наставе ученик је дужан да по налогу наставника користи систем за управљање учењем.

Школа ће, уколико је потребно и уколико има могућности, а имајући у виду социјално окружење својих ученика за реализацију хибридне наставе и уопште за потребе едукације код непосредне наставе обезбедити ученицима који то нису у могућности потребан број дигиталних уређаја.

**Безбедност, приватност и одговорно коришћење дигиталних уређаја**

**Члан 6.**

Све активности које се очекују од ученика у онлајн окружењу морају бити претходно образложене родитељима, односно другим законским заступницима ученика како би се осигурала безбедност, приватност и одговорно коришћење дигиталних уређаја ученика код куће, а за потребе образовања.

Са родитељима треба усагласити, континуирано заговарати и пружати подршку за укључивање безбедносних подешавања која представљају предуслов да се на било ком уређају које ученик користи оно усмери на активности учења.

Препоручује се коришћење школске бесплатне бежичне интернет мреже која је филтрирана и безбедна за коришћење, а изузетно ученицима може бити дозвољено уз сагласност наставника или родитеља, односно другог законског заступника ученика да користе и интернет мрежу у оквиру пакета услуга мобилног оператера када школска мрежа не постоји, не ради или се уређај користи ван школе (посете, излети, настава у природи и сл.).

**Начин употребе личног дигиталног уређаја**

**Члан 7.**

Ученику је дозвољено да лични мобилни телефон, електронски уређај и друго средство – као што су паметни сатови и слушалице (у даљем тексту : лични дигитални уређај) носи у школу.

Лични дигитални уређај је забрањено користити у школи, осим у едукативне сврхе на начин дефинисан овим Правилником, од тренутка када ученик стигне у школу до тренутка када из ње изађе.

Лични дигитални уређај ученик носи на сопствену одговорност и одговорност родитеља, односно других законских заступника ученика. Школа не преузима одговорност за личне дигиталне уређаје ученика уколико се изгубе, позајме, оштете или буду украдени и сл.

**Члан 8.**

За све време боравка у школи лични дигитални уређај мора бити искључен и одложен у школској торби или ранцу, односно мора бити искључен и одложен на наставничку катедру, уколико предметни наставник или одељењски старешина то захтевају.

Изузетно од става 1. овог члана, на захтев ученика, а по одобрењу предметног наставника у току наставе, ученику може бити дозвољено да користи лични уређај за личне приватне потребе.

**Члан 9.**

Ученик не сме да користи дигитални уређај за снимање, пренос или објављивање фотографија, аудио или видео-записа других ученика, наставника, наставног материјала и процене без писменог пристанка свих заинтересованих страна.

Лични дигитални уређаји не смеју се користити у тоалетима, свлачионицама или било којим просторијама у школи које се сматрају интимним.

Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе наставника или друге одговорне особе у школи.

**Члан 10.**

Све одредбе овог Правилника које се односе на употребу дигиталног уређаја и личног дигиталног уређаја у школи на часовима,односе се и на школске активности у школи и ван школе, а које организује школа (посете, излети, екскурзије, наставе у природи и сл).

**Члан 11.**

Директор на захтев родитеља или другог законског заступника ученика одлучује о појединачним захтевима за изузеће од примене правила употреба дигиталних уређаја и личних дигиталних уређаја дефинисаних овим Правилником уколико је то у складу са здравственим потребама ученика или представља део додатне образовне подршке појединим ученицима да на исти начин учествују као и сви остали у образовању.

Захтев се подноси писмено са образложењем конкретног проблема ученика који се оваквим изузећем превазилази, уз достављање неопходног доказа, а у складу са Законом о заштити података о личности.

Директор ће о поднетим захтевима одлучивати након консултације са одељењским већима, на редовним или ванредним седницама.

**Члан 12.**

Употребом дигиталног уређаја и личног дигиталног уређаја у сврхе којима се угрожавају права других или у сврхе преваре у поступку оцењивања ученик чини тежу повреду обавезе ученика или повреду забране, дефинисане законом.

Употребом дигиталног уређаја и личног дигиталног уређаја супротно правилима дефинисаним овим Правилником, ученик чини лакшу повреду обавеза ученика дефинисану Правилником о васпитно – дисциплинској одговорности ученика.

У случају кршења наведених правила, ученику може да се ускрати могућност коришћења личних дигиталних уређаја у Школи током наставног процеса.

**Члан 13.**

Било који предметни наставник или одељењски старешина може захтевати од ученика да поштује правила употребе личног дигиталног уређаја дефинисана овим Правилником.

Уколико ученик не испуни захтев, уређај му се привремено одузима од стране прдметног наставника или одељењског старешине и предаје директору школе. Истовремено, одељењски старешина о томе обавештава родитеља, односно другог законског заступника ученика. Родитељи, односно други законски заступници ученика могу преузети лични дигитални уређај ученика сваког радног дана у периоду од 13:30 до 14:30 часова у канцеларији директора школе.

**Члан 14.**

У случају теже повреде обавеза од стране ученика или повреда забране коришћењем дигиталног уређаја супротно одредбама закона и одредбама овог Правилника, школа ће конкретан уређај привремено одузети ученику и предати га директору школе до доласка родитеља, односно другог законског заступника ученика или надлежног државног органа.

Школа неће претраживати садржај личних дигиталних уређаја ученика већ ће поступање са неовлашћено начињеним садржајем од стране ученика препустити надлежном државном органу, а у зависности од околности конкретног случаја предузеће све што је неопходно да материјал не буде уништен до његове предаје на даље поступање.

**Члан 15.**

На почетку сваке школеске године, обавеза је одељењских старешина да ученике, родитеље, односно друге законске заступнике ученика упознају са садржајем овог Правилника.

Сваки родитељ, односно други законски заступник ученика дужан је да се потруди да схвати оправданост и неопходност доношења овог Правилника у најбољем интересу деце/ученика и да потпише образац којим потврђује да је упознат са садржајем Правилника, као и Изјаву да му је јасна његова примена и да је сагласан са његовом применом.

Образац потврде упознатости са садржајем Правилника, односно Изјава којом се потврђује сагласност са применом Правилника, саставни је део овог Правилника и дата је у прилогу.

**Прелазне и завршне одредбе**

**Члан 16.**

На права, обавезе и одговорности ученика, који нису уређени овим Правилником, примењују се одговарајуће одредбе закона и других прописа.

**Члан 17.**

Измене и допуне овог правилника врше се на исти начин и по поступку прописаном за његово доношење.

**Члан 18.**

Овај Правилник објавити на огласној табли школе и на званичном сајту школе.

**Члан 19.**

Правилник ступа на снагу осмог дана од објављивања на огласној табли Школе.

ПРЕДСЕДНИК ШКОЛСКОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Никола Марић

**ПРИЛОГ**

На основу чл. 13. Правилника о употреби мобилног телефона, електронског уређаја и другог средства број \_\_\_\_\_\_\_\_од \_\_\_\_\_\_\_\_\_\_\_ године потврђујем :

1. Да сам упознат/а са садржајем Правилника (заокруживањем броја 1.)

ИЗЈАВА

Ја\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(*име и презиме родитеља, односно другог законског заступника ученика*), родитељ, односно законски заступник ученика \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_(*име и презиме ученика,разред и одељење*), дајем писану изјаву да ми је јасна примена Правилника и да сам сагласан/на са његовом применом.

У \_\_\_\_\_\_\_\_\_\_\_\_\_\_\_\_\_\_(*матична школа или ИО*)

дана \_\_\_\_\_\_\_\_\_\_\_\_\_\_\_\_\_ године

Потпис

Родитељ /Законски заступник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_